નવી દિલ્હી , 7 ડિસેમ્બરઃ બેંગલુરુમાં મહિલા પર એટીએમની અંદર થયેલા ગંભીર હુમલા બાદ બેન્કોની ઉપર સુરક્ષામાં વધારો કરવાનું દબાણ વધી ગયું છે . માટે દેશની બેન્કોએ રિઝર્વ બેન્ક પાસે એટીએમના ઉપયોગ પર લેવામાં આવતી ફીસમાં વધારો કરવાની પરવાનગી માંગી છે . ભારતીય રિઝર્વ બેન્કના આંકડાઓ અનુસાર 2013 સુધી દેશમાં કુલ 1,27,950 એટીએમ છે . તેમાંથી 50 ટકાથી વધારે એટીએમ એવા છે જેની સુરક્ષા ખાનગી કંપનીઓના ભરોસે છે . આ એટીએમમાંથી 40 ટકા એટીએમ પણ છે જેમાં સુરક્ષા માટે કોઇ ગાર્ડ નથી . એટલે કે દેશમાં લગભગ 25 હજાર એટીએમ એવા છે , જ્યાં કોઇ ગાર્ડ નથી . બેન્કો અનુસાર જો તેમને ગાર્ડ રાખવાની અનિવાર્યતા અને એટીએમની બહાર સીસીટીવી કેમેરા જેવી સુવિધાઓ આપવાની છે , તો તેમાં ખર્ચ પણ વધશે . જેના પગલે ગ્રાહકોના ટ્રાન્જેક્શન પર લેવામાં આવતી ફીમાં વધારો કરવામાં આવશે . એટીએમ ટ્રાન્જેક્શનની ફીમાં વધારાનો અંતિમ નિર્ણય ભારતીય રિઝર્વ બેન્કે કરવાનો છે .